b'\n_START_ARTICLE_\nUgovor o pristupanju Republike Hrvatske Europskoj uniji\n_START_PARAGRAPH_\nUgovor o pristupanju Republike Hrvatske Europskoj uniji je me\xc4\x91unarodni ugovor izme\xc4\x91u dr\xc5\xbeava \xc4\x8dlanica EU-a i Hrvatske \xc4\x8dije je sklapanje i stupanje na snagu pravna pretpostavka za ostvarivanje \xc4\x8dlanstva Hrvatske u Europskoj uniji i Europskoj zajednici za atomsku energiju. Ugovor je potpisan u Bruxellesu 9. prosinca 2011. godine._NEWLINE_Slu\xc5\xbebeni puni naziv Ugovora glasi: Ugovor izme\xc4\x91u Kraljevine Belgije, Republike Bugarske, \xc4\x8ce\xc5\xa1ke Republike, Kraljevine Danske, Savezne Republike Njema\xc4\x8dke, Republike Estonije, Irske, Helenske Republike, Kraljevine \xc5\xa0panjolske, Francuske Republike, Talijanske Republike, Republike Cipra, Republike Latvije, Republike Litve, Velikog Vojvodstva Luksemburga, Republike Ma\xc4\x91arske, Republike Malte, Kraljevine Nizozemske, Republike Austrije, Republike Poljske, Portugalske Republike, Rumunjske, Republike Slovenije, Slova\xc4\x8dke Republike, Republike Finske, Kraljevine \xc5\xa0vedske, Ujedinjene Kraljevine Velike Britanije i Sjeverne Irske (dr\xc5\xbeave \xc4\x8dlanice Europske unije) i Republike Hrvatske o pristupanju Republike Hrvatske Europskoj uniji. Ugovor o pristupanju sastavljen je na 23 slu\xc5\xbebena jezika Europske unije i na hrvatskom jeziku._NEWLINE_Ugovorom o pristupanju utvr\xc4\x91uje se da Hrvatska, nakon njegova stupanju na snagu, postaje stranka temeljnih ugovora EU-a. U njemu se ujedno utvr\xc4\x91uju uvjeti za primanje Hrvatske u \xc4\x8dlanstvo EU-a, kao i prilagodbe primarnih i sekundarnih propisa EU-a koje su potrebne radi tog primanja u \xc4\x8dlanstvo._NEWLINE_Ugovor o pristupanju Republike Hrvatske Europskoj uniji stupio je na snagu 1. srpnja 2013.\n_START_SECTION_\nPregovori\n_START_PARAGRAPH_\n_NEWLINE_Republika Hrvatska 21. velja\xc4\x8de 2003. godine podnijela je zahtjev za \xc4\x8dlanstvo u Europskoj uniji, kao dr\xc5\xbeava koja po\xc5\xa1tuje na\xc4\x8dela slobode, demokracije, po\xc5\xa1tovanja ljudskih prava i temeljnih sloboda te vladavine prava, koja su zajedni\xc4\x8dka svim dr\xc5\xbeavama \xc4\x8dlanicama Europske unije. Zahtjev je podnesen Vije\xc4\x87u Europske unije, odnosno Helenskoj Republici koja je u to vrijeme predsjedavala Vije\xc4\x87em Europske unije._NEWLINE_Vije\xc4\x87e je Europske unije 14. travnja 2003. godine zadu\xc5\xbeilo Europsku komisiju da izradi mi\xc5\xa1ljenje (franc. avis) o hrvatskom zahtjevu. U skladu s uobi\xc4\x8dajenim postupkom dono\xc5\xa1enja takvog mi\xc5\xa1ljenja, Europska je komisija 10. srpnja 2003. godine Republici Hrvatskoj uputila tzv. upitnik s 4.560 pitanja vezanih uz ispunjavanje politi\xc4\x8dkih, gospodarskih, pravnih i administrativnih uvjeta za \xc4\x8dlanstvo u Europskoj uniji. Odgovori na upitnik uru\xc4\x8deni su Europskoj komisiji 9. listopada 2003. godine. Europska je komisija 20. travnja 2004. godine donijela pozitivno mi\xc5\xa1ljenje o zahtjevu Republike Hrvatske za \xc4\x8dlanstvo u Europskoj uniji. U njemu je Europska komisija pozitivno ocijenila sposobnost Republike Hrvatske za daljnji napredak prema \xc4\x8dlanstvu u Europskoj uniji s obzirom na njezine mogu\xc4\x87nosti zadovoljavanja uvjeta za \xc4\x8dlanstvo utvr\xc4\x91enih na sastanku Europskog vije\xc4\x87a u Kopenhagenu 1993. godine, te u Madridu 1995. godine, kao i uvjeta utvr\xc4\x91enih u okviru Procesa stabilizacije i pridru\xc5\xbeivanja, a posebice uvjeta iz zakljucaka Vije\xc4\x87a Europske unije od 29. travnja 1997. godine, koji uklju\xc4\x8duju suradnju s Me\xc4\x91unarodnim kaznenim sudom za biv\xc5\xa1u Jugoslaviju (ICTY) te regionalnu suradnju. Sukladno ovakvu mi\xc5\xa1ljenju, Europska komisija preporu\xc4\x8dila je otvaranje pregovora s Republikom Hrvatskom o punopravnom \xc4\x8dlanstvu._NEWLINE_Republika Hrvatska 18. lipnja 2004. godine u Bruxellesu, na zasjedanju Europskog vije\xc4\x87a, dobila je status kandidata za \xc4\x8dlanstvo u Europskoj uniji. Na sjednici Vije\xc4\x87a Europske unije, odr\xc5\xbeanoj u Bruxellesu 16. o\xc5\xbeujka 2005. godine, doneseni su zaklju\xc4\x8dci kojima je usvojen Pregovara\xc4\x8dki okvir za pregovore s Republikom Hrvatskom kojim su odre\xc4\x91eni metodologija, na\xc4\x8dela, sadr\xc5\xbeaj te struktura od 35 poglavlja pravne ste\xc4\x8devine Europske unije u kojima su se vodili pregovori o pristupanju Republike Hrvatske Europskoj uniji._NEWLINE_Pregovori o pristupanju Republike Hrvatske Europskoj uniji formalno su zapo\xc4\x8deli u Luxembourgu 3. listopada 2005. godine, odr\xc5\xbeavanjem prvog sastanka Me\xc4\x91uvladine konferencije izme\xc4\x91u dr\xc5\xbeava \xc4\x8dlanica Europske unije i Republike Hrvatske o pristupanju Republike Hrvatske Europskoj uniji, na kojem su razmijenjena Op\xc4\x87a stajali\xc5\xa1ta Republike Hrvatske i Europske unije._NEWLINE_Neposredno nakon formalnog otvaranja pregovora, zapo\xc4\x8deo je postupak analiti\xc4\x8dkog pregleda i ocjene uskla\xc4\x91enosti nacionalnog zakonodavstva s pravnom ste\xc4\x8devinom Europske unije (eng. screening), koji je uspje\xc5\xa1no zavr\xc5\xa1en u roku od godine dana, u listopadu 2006. godine. Svrha tog pregleda bila je utvrditi postoje\xc4\x87e razlike u svakom poglavlju pregovora izme\xc4\x91u zakonodavstva Republike Hrvatske te pravne ste\xc4\x8devine Europske unije, s kojom je do trenutka pristupanja Republike Hrvatske Europskoj uniji potrebno uskladiti nacionalno zakonodavstvo.\n_START_SECTION_\nOsnovni elementi Ugovora o pristupanju\n_START_PARAGRAPH_\nTekst Ugovora o pristupanju sastoji se od osnovnog teksta koji ima \xc4\x8detiri \xc4\x8dlanka, te teksta Akta o uvjetima pristupanja Republike Hrvatske i prilagodbama Ugovora o Europskoj uniji, Ugovora o funkcioniranju Europske unije i Ugovora o osnivanju Europske zajednice za atomsku energiju, s prilozima. Akt o pristupanju ima 55 \xc4\x8dlanaka, 9 priloga, dva dodatka prilozima (popis postoje\xc4\x87ih mjera potpora i popis lijekova) te 1 protokol (o odre\xc4\x91enim aran\xc5\xbemanima u vezi s Kyotskim protokolom uz Okvirnu konvenciju Ujedinjenih naroda o promjeni klime)._NEWLINE_Prigodom potpisivanja Ugovora o pristupanju dr\xc5\xbeave \xc4\x8dlanice Europske unije i Republika Hrvatska potpisale su i Zavr\xc5\xa1ni akt Me\xc4\x91uvladine konferencije izme\xc4\x91u dr\xc5\xbeava \xc4\x8dlanica Europske unije i Republike Hrvatske o pristupanju Republike Hrvatske. U Zavr\xc5\xa1nom aktu nazna\xc4\x8deni su tekstovi koji su sastavljeni i usvojeni na Me\xc4\x91uvladinoj konferenciji (Ugovor o pristupanju i Akt o pristupanju), utvr\xc4\x91eni tekstovi koji se prila\xc5\xbeu Aktu o pristupanju, te su uz prilo\xc5\xbeene i odre\xc4\x91ene izjave vezane uz provedbu Ugovora o pristupanju kao i tekstovi pisama razmjenom kojih se postigao dogovor izme\xc4\x91u Europske unije i Republike Hrvatske o postupku obavje\xc5\xa1\xc4\x87ivanja i savjetovanja za dono\xc5\xa1enje odre\xc4\x91enih odluka i drugih mjera u razdoblju koje prethodi pristupanju Republike Hrvatske Europskoj uniji.'